หนี้เสียรายย่อยออกฤทธิ์
&#8220;เกียรตินาคิน&#8221; เจอพิษน้ำท่วม เอ็นพีแอลรายย่อยปูด กลุ่มเช่าซื้อรถยนต์เอสเอ็มอี จาก 3.4% เป็น 3.6% เชื่อเอาอยู่
6 พ.ย. 2555

“เกียรตินาคิน” เจอพิษน้ำท่วม เอ็นพีแอลรายย่อยปูด กลุ่มเช่าซื้อรถยนต์เอสเอ็มอี จาก 3.4% เป็น 3.6% เชื่อเอาอยู่
นายธวัชไชย สุทธิกิจพิศาล ประธานธุรกิจธนาคารพาณิชย์และกรรมการผู้จัดการใหญ่ ธนาคารเกียรตินาคิน กล่าวว่า สถานการณ์น้ำท่วมในปลายปีที่ผ่านมาเริ่มส่งผลให้หนี้ที่ไม่ก่อให้เกิดรายได้ (เอ็นพีแอล) ของธนาคารเพิ่มขึ้นจาก 3.4% ในไตรมาส 2 เป็น 3.6% ในไตรมาส 3 โดยเฉพาะสินเชื่อเช่าซื้อรถยนต์และผู้ประกอบการขนาดกลางและขนาดย่อม (เอสเอ็มอี) แต่ธนาคารอยู่ระหว่างดำเนินการในกลุ่มปรับโครงสร้างหนี้เพื่อควบคุมหนี้
อย่างไรก็ดี แม้เอ็นพีแอลจะเพิ่มขึ้นเล็กน้อย แต่ภาพรวมยังไม่เห็นสิ่งผิดปกติในกลุ่มลูกค้ารายย่อย เพราะหากตัดสาเหตุจากน้ำท่วม เอ็นพีแอลลูกค้ารายย่อยก็ไม่ได้สูง
นายธวัชไชย กล่าวว่า ธนาคารอาจปรับกลไกการปล่อยสินเชื่อ เพิ่มเงื่อนไขผู้กู้ว่าต้องมีประสบการณ์การทำธุรกิจนานขึ้น สำหรับกลุ่มลูกค้าเอสเอ็มอี
ทั้งนี้ เอ็นพีแอลกลุ่มสินเชื่อเช่าซื้อรถยนต์จาก 1% เป็น 1.5% ในไตรมาส 3 ปีนี้ และเอ็นพีแอลเอสกลุ่มเอ็มอีจาก 3.6% เพิ่มเป็น 3.9% ขณะที่เอ็นพีแอลกลุ่มอสังหาริมทรัพย์ลดจาก 11.6% เหลือ 10.7% 
นายธวัชไชย กล่าวว่า สินเชื่อคงค้างปัจจุบันอยู่ที่ 1.6 แสนล้านบาท คิดเป็นการเติบโตสินเชื่อ 18.1% โดยปีหน้าคาดว่าสินเชื่อคงค้างน่าจะใกล้ 2 แสนล้านบาท